CHAYO ตั้งบ.ย่อย “555 ช้อปปิ้ง” ขายสินค้า-บริการผ่านคอลเซ็นเตอร์
CHAYO ตั้งบ.ย่อย "555 ช้อปปิ้ง" ขายสินค้า-บริการผ่านคอลเซ็นเตอร์
CHAYO ตั้งบ.ย่อย "555 ช้อปปิ้ง" ขายสินค้า-บริการผ่านคอลเซ็นเตอร์
19 พ.ค. 2563

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยถึง ผลประกอบการของบริษัทฯ ในไตรมาส 1/2563 กำไรสุทธิบริษัทโต 34.63% อยู่ที่ 36.89 ล้านบาท หรือเพิ่มขึ้นจากงวดเดียวกันของปีก่อน 9.49 ล้านบาท มีอัตรากำไรขั้นต้นอยู่ที่ 75.47% อัตรากำไรสุทธิอยู่ที่ 33.30%
ส่วนรายได้รวมอยู่ที่ 110.79 ล้านบาท เพิ่มขึ้น 35.74 ล้านบาท หรือเพิ่มขึ้น 47.62% จากงวดเดียวกันของปีก่อน ที่มีรายได้รวม 75.05 ล้านบาท การเพิ่มขึ้นของรายได้เกิดจากการเพิ่มขึ้นของรายได้ดอกเบี้ยจากเงินให้สินเชื่อแก่สินทรัพย์ด้อยคุณภาพ จำนวน 35.09 ล้านบาท และการเพิ่มขึ้นของรายได้ดอกเบี้ยจากการปล่อยสินเชื่อจำนวน 1.71 ล้านบาท
“ผลงานในไตรมาส 1 ปีนี้ ออกมาเป็นไปตามคาด โดยกำไรโตกว่า  34.63% ส่วนรายได้โตเกือบ 48% เป็นผลจากความสำเร็จในการบริหารหนี้ด้อยคุณภาพของบริษัทฯ โดยเงินลงทุนที่ใช้ไปในช่วงที่ผ่านมาเริ่มออกดอกออกผล โดยเฉพาะหนี้ที่มีหลักประกันที่ได้ซื้อในปี 2560, 2561 และ 2562 เริ่มทยอยขายและรับรู้รายได้ให้บริษัทฯ ส่งผลให้บริษัทฯ มีรายได้และกำไรสุทธิ เติบโตอย่างต่อเนื่อง 
อย่างไรก็ตาม ในช่วงที่เหลือของปีนี้ เราคาดว่า ธุรกิจของ CHAYO จะอยู่ในเทรนด์ขาขึ้น และ CHAYO จะยังเดินหน้าซื้อหนี้เข้ามาบริหารอย่างต่อเนื่อง ปัจจุบันบริษัทมีพอร์ตบริหารหนี้ด้อยคุณภาพอยู่ที่ 51,247 ล้านบาท” นายสุขสันต์ กล่าว
สำหรับทิศทางธุรกิจในไตรมาส 2/2563 มีแนวโน้มการเติบโตที่ดี จากการทยอยขายและซื้อหนี้ด้อยคุณภาพที่มีหลักประกันเข้ามาบริหารอย่างต่อเนื่อง โดยคาดว่าจะมีหนี้ด้อยคุณภาพทยอยออกประมูลขายอย่างต่อเนื่อง และเชื่อว่าจะเพิ่มขึ้นอย่างต่อเนื่องในช่วงไตรมาสที่ 3 และที่ 4 ของปีนี้
ส่วนทั้งปี 63 ตั้งเป้าซื้อหนี้จากสถาบันการเงินอีกกว่า 10,000 ล้านบาท บริษัทฯ วางงบลงทุนรวมไว้ที่ประมาณ 1,000 ล้านบาท โดยคาดว่าจะซื้อหนี้ด้อยคุณภาพเข้ามาบริหารเพิ่มราว 10,000 ล้านบาท แบ่งเป็นหนี้ที่มีหลักประกัน 70 – 80% และหนี้ไม่มีหลักประกัน 20 – 30% และว่าคาดเป้าหมายรายได้ทั้งปีเติบโตไม่ต่ำกว่า 20% อย่างแน่นอน
ทั้งนี้ในปีนี้คาดว่าจะมีสินเชื่อด้อยคุณภาพออกมาในระบบประมาณ 5.2- 5.5 แสนล้านบาท โดยในจำนวนนี้คาดว่าจะมี TOR เข้ามา เพื่อเชิญให้เข้าร่วมประมูล 2.5 แสนล้านบาท ซึ่งเป็นโอกาสของบริษัทในการที่จะซื้อหนี้ด้อยคุณภาพมาบริหารเพิ่มเติม
ส่วนธุรกิจให้บริการเจรจาและติดตามทวงถามหนี้สินปีนี้อาจได้รับผลกระทบจากโควิด-19 บ้าง เนื่องจากนโยบายผู้ว่าจ้างและรัฐบาลมีนโยบายให้พักชำระหนี้เป็นเวลา ประมาณ 6 เดือน ดังนั้นเราจึงปรับเป้าให้รักษาระดับรายได้ให้เท่ากับปีก่อน
ล่าสุดที่ประชุมคณะกรรมการบริษัท ได้อนุมัติให้จัดตั้งบริษัทย่อย บริษัท 555 ช้อปปิ้ง จำกัด เพื่อขายสินค้า และบริการผ่านคอลเซ็นเตอร์ และ/หรือช่องทางอื่นๆที่เกี่ยวข้อง โดย บริษัท ชโย กรุ๊ป จำกัด (มหาชน) ถือหุ้น 55% ดร.นนทวัชร์ อนันท์พรจินดา  ถือหุ้น 45%  ทั้งนี้ ดร.นนทวัชร์ จะดำรงตำแหน่งเป็นกรรมการผู้จัดการ และมีส่วนร่วมในการบริหาร มีทุนจดทะเบียนเริ่มต้นที่ 10 ล้านบาท เรียกชำระครั้งแรก 35%
“ในปีนี้ CHAYO เห็นช่องทางในการขยายธุรกิจในส่วนของคอลเซ็นเตอร์มากขึ้น จากการขายสินค้าผ่านทีวีช้อปปิ้งและออนไลน์ช้อปปิ้ง ซึ่งคาดว่าสัดส่วนรายได้จะเพิ่มขึ้นจากเดิมที่อยู่ราว 1% โดยตอนนี้คนที่ขายทางทีวีมีสินค้ามาขายมากขึ้น ทำให้ลูกค้าโทรเข้าไปอาจจะติดปัญหา ดังนั้นหากต้องการมียอดขายเพิ่มขึ้นเราก็พร้อมจะเข้าไปเป็นตัวช่วย ซึ่งระบบของเราจะทำการเรคคอร์ด และสามารถโทรกลับไปหาลูกค้าได้ ซึ่งกลุ่มเป้าหมายเราจะเป็นผู้ที่ขายสินค้าทางทีวี” นายสุขสันต์ กล่าว